#JongStemme: Boeliery in die werksplekDeur Lindy Steyn Lindy Steyn. “Life is brutal out here” is die lirieke in een van Olivia Rodrigo se treffers. Dit is ook hoe baie mense die lewe sien. Die stad van geleenthede het, net soos op ander plekke op die aardbol, ook maar sy krake. Vandag raak ek spesifiek aan die volgende: Boeliery in die werksplek. Boeliery – dit is iets wat ons net gereeld tussen kinders sien gebeur, nie waar nie? Toe nou nie. Wat gebeur met boelies sodra die laaste skoolklok gelui het, die volwasse wêreld aanbreek en hulle die arbeidsmark betree? Op skool was dit redelik maklik om te weet wie die boelie is en hoe om hom of haar te vermy, maar in die werksplek is dit ŉ ander geval omdat jy soms dagin en daguit met die persoon te doen kry. ŉ Boelie se metodes kom in verskeie vorms soos manipulasie, afknouery, bedrieglikheid en selfs verkleinering voor, en soms is dit net bloot onvermydelik. Ek glo die sogenoemde “politiek” binne die werksplek gaan hand-aan-hand met onderliggende boeliery. Werknemers wat hulle stemme dik maak om werklik die onderneming te bevorder en daar vir die regte redes is, sien boelies as ŉ bedreiging, en in plaas daarvan om dit wat gesê word in ag te neem, word die persoon persoonlik aangeval – jy word ŉ teiken. Ek het vriende wat vir oënskynlik perfekte ondernemings werk, maar hulle het ook maar krake; diep ingekeepte krake wat geen nuweling of hardwerkende werknemer ooit met opregtheid en eerlikheid kan probeer opvul nie. Alles het krake. Roger Crawford se aanhaling spreek vanself: “Being challenged in life is inevitable, being defeated is optional.” Ons jaag loopbane na omdat dit is waar ŉ mens veilig voel en waar ŉ mens kan groei, net om uit te vind dat dit nog méér gebroke is as die wêreld daarbuite. Boeliery en afknouery binne die werksplek kan ŉ verwoestende uitkoms op een se loopbaan hê; absoluut katastrofies! “Pick a side and stay loyal to it.” Dis die woorde wat ek altyd van Harvey Spector in die televisiereeks Suits sal onthou. Hy was reg. Dis soos om jou vrou of man te kies en tot die dood toe, deur dik en dun, by daardie persoon te staan. In die werksplek moet jy ook die mense waarmee jy meng baie goed kies. Dit is amper soos op skool, want jy word aan die mense saam met wie jy jou tyd spandeer geken. Ons het sogenoemde “vryheid van spraak”, maar word ook gereeld daaraan herinner dat dit eintlik net teoreties is; die werklikheid is egter ŉ ander saak. Waarom moet ons saam met iemand stem en aan hulle kant staan omdat ons in die werksplek bemagtig wil word? Waarom nie eerder vir die waarheid staan nie? Vir dit wat eties en reg is. ŉ Mens moet deesdae 20 stappe vooruit en strategies dink sodat jy die regte keuse maak om te verseker jy staan nog ŉ kans om die korporatiewe leer te klim. Waarheen verdwyn regverdigheid? Is mense dan so gejaagd na mag en geld dat hulle nie meer hul waardes ken nie? Is hulle so gejaagd dat hulle nie eens meer hul medemens in ag neem nie? Wys jou net hoe selfsugtig die mens kan wees. Vir boelies is daar geen simpatie en geen empatie nie. Dis soos om in skaakmat te wees. Staan jy teen ŉ boelie by die werksplek op, verbeur jy jou kans tot bevordering; doen jy elders aansoek vir ŉ pos, lewer hulle valse getuienis net om jou weer in die rug te steek en te wys wie baas is. Gelukkig kom baie mense daaruit en kan hulle weer geluk in hul werk vind. Ek sien ŉ tyd gelede ŉ plasing van Leadership First op LinkedIn wat lees: “Know your worth. You must find the courage to leave the table if respect is no longer being served.” Ek het dadelik aan my vriend se werksnagmerrie gedink. Ek wil graag die volgende gedagte by elke liewe skolier of werknemer wat daarbuite geboelie word agterlaat: Moenie dat jou lig ooit demper nie! Fokus op die positiewe, dit wat goed en rein is. Maak jou oë toe, sak op jou knieë en bid vir die boelie se oë om oop te gaan. Sommige dae gaan dalk ondraaglik wees, maar jy KAN weer die lig sien. Jy kan ŉ verskil in jou stiltes ook maak! #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan.